SET ปิดเช้าพุ่ง 14 จุด หลังธปท.ไฟเขียวกลุ่มแบงก์ปันผล-ลุ้นบาทแข็งหนุน Fund Flow ไหลเข้า
SET ปิดเช้าพุ่ง 14 จุด หลังธปท.ไฟเขียวกลุ่มแบงก์ปันผล-ลุ้นบาทแข็งหนุน Fund Flow ไหลเข้า โดยดัชนีช่วงเช้าปิดที่ระดับ 1,350.13 จุด บวก 13.82 จุด หรือ 1.03% มูลค่าการซื้อขาย 5.71 หมื่นล้านบาท
13 พ.ย. 2563

สื่อข่าวรายงานว่า ดัชนีช่วงเช้าปิดที่ระดับ 1,350.13 จุด บวก 13.82 จุด หรือ 1.03% มูลค่าการซื้อขาย 5.71 หมื่นล้านบาท 
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ส่วนใหญ่ผันผวนในทางลง แต่พอในช่วงท้ายตลาดภาคเช้ามีแรงซื้อโหมเข้ามาซึ่งก็ยังไม่พบสาเหตุชัด แต่หากมองเงินบาทยังอยู่ในทิศทางแข็งค่าอยู่ ซึ่งน่าจะช่วยหนุนให้ Fund Flow ไหลเข้ามาได้เช่นกัน ทั้งนี้ เช้านี้ตลาดบ้านเราก็ปรับตัวได้ดีกว่าตลาดหุ้นในภูมิภาคเอเชียที่ย่อตัวกัน จากแรงขายทำกำไรหลังจากที่ปรับตัวขึ้นไปมากตอบรับปัจจัยบวกจากนายโจ ไบเดน ชนะการเลือกตั้งประธานาธิบดีสหรัฐ และพัฒนาการวัคซีนต้านไวรัสโควิด-19 ไปแล้วระดับหนึ่ง
ขณะที่ตอนนี้มีความกังวลสถานการณ์การแพร่ระบาดไวรัสโควิด-19 ในสหรัฐฯที่มีจำนวนผู้ติดเชื้อเพิ่มขึ้นมาเป็น 1.6 แสนรายต่อวัน จนมีการตั้งทีมคณะทำงานเพื่อสู้กับโควิด ซึ่งก็มีเสนอให้มีการล็อกดาวน์ทั้งประเทศ 4-6 สัปดาห์ อาจช่วยควบคุมการแพร่ระบาดโควิด-19 ได้ ด้านยุโรปก็มีการล็อกดาวน์และเห็นผลได้ในระดับหนึ่ง ส่วนสหรัฐฯก็มองว่าน่าจะมีการคุมเข้มก่อนในช่วงรอความสำเร็จของวัคซีนต้านไวรัสโควิด-19
สำหรับบ้านเราวันนี้ก็ยังได้รับแรงประคองจากกลุ่มแบงก์หลังจากที่แบงก์ชาติให้แบงก์สามารถจ่ายปันผลได้ หลังผล Stress Test ออกมาผ่าน ซึ่งดัชนีฯยังไม่หลุดแนว 1,330-1,320 จุด ก็ถือว่าตลาดฯยังไม่แย่มาก พร้อมให้ติดตามการทยอยประกาศผลประกอบการของบริษัทจดทะเบียน และติดตามการประชุมคณะกรรมการนโยบายการเงิน (กนง.) ในวันที่ 18 พ.ย.นี้ พร้อมติดตามผลิตภัณฑ์มวลรวมภายในประเทศ (GDP) งวดไตรมาส 3/63 ของไทยในสัปดาห์หน้า
ส่วนแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะผันผวน โดยมีแนวรับ 1,330 จุด ส่วนแนวต้าน 1,360 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย    4,983.96 ล้านบาท  ปิดที่  95.25 บาท  เพิ่มขึ้น  5.00 บาท
BAM    มูลค่าการซื้อขาย    2,353.49 ล้านบาท  ปิดที่  21.10 บาท  ลดลง   1.20 บาท
SCB    มูลค่าการซื้อขาย    2,199.35 ล้านบาท  ปิดที่  82.50 บาท  เพิ่มขึ้น  3.00 บาท
SCGP   มูลค่าการซื้อขาย    1,856.33 ล้านบาท  ปิดที่  37.00 บาท  ลดลง   0.25 บาท
AOT    มูลค่าการซื้อขาย    1,548.76 ล้านบาท  ปิดที่  66.25 บาท  เพิ่มขึ้น  0.75 บาท